آمریکانین پرزیدنتی دونالد ترامپ، اؤلکه‌دکی بوتون بوئینگ Max 8 و Max 9 737  تیپی اوچاق‌لارین اوچوش‌لاری‌نین، ایکینجی بیر امره قدر دایاندیریلدیغینی آچیقلاییب.
ترامپ، آغ ائوده مطبوعات نماینده‌لرینه وئردیگی آچیقلامادا، ایکینجی بیر امره قدر بوئینگ Max 8 و Max 9 737 تیپی اوچاق‌لارین یئره ائندیریلمه‌سینه قرار وئردیک‌لرینی ایفاده ائتدی.
ترامپ، سؤزقونوسو قرارین آمریکا هاواجیلیق ایداره‌سی (FAA) طرفین‌دن درحال ایجرا اولوناجاغینی بیلدیریب.
ترامپ،
"بو مسئله‌نی شانسا بوراخماق ایستمدیم. دوغرو اولان شئیی ائتدیگیمیزی حیس ائدیریک. آمریکا خالقی‌نین و هر کسین امنیتی ان اساس اؤنجه‌لیمیزدیر. اومید ائدیرم کی، (بوئینگ) قیسا زاماندا جواب‌لارینی حاضیرلاییر، آنجاق او واختا قدر اوچاق‌لاری یئرده اولا‌جاق." ایفاده‌لرینی ایستیفاده ائتدی.
دونالد ترامپ همچی‌نین، بوئینگین چوخ دگرلی بیر فیرما اولدوغونو و اوچاق‌لاری‌نین یئره ائنمه‌سی قراری‌نین اونلار اوچون چوخ چتین بیر دؤنوش نقطه‌سی تشکیل ائتدیگینین ده فرقینده اولدوغونو سؤیله‌دی.
اتیوپی هاوا یول‌لارینا عایید " B737 Max 8" تیپ‌لی یولجو اوچاغی، 10 مارسدا آددیس آبابا‌دان کنیانین باشکندی نایروبی‌یه گئتمک اوچون هاوایا قالخدیق‌دان قیسا مدت سونرا دوشموش، فاجیعه‌ده اوچاق‌داکی 157 نفر اؤلموشدو.
اتیوپی‌دکی سون فاجیعه‌نین آردین‌دان تورکیه، سینگاپور، چین، اتیوپی، ایندونزی، اوسترالیا، مالزی، عمان، اینگیلتره، آلمانیا، فرانسا، هولند، اوتریش، آوروپا بیرلیگی، قازاخیستان، بیرلشمیش عرب امیرلیک‌لری، یئنی زئلاندیا، فیجی، هیندیستان، هونگ کونگ، لبنان، کوسووو، بحرین، میصر و تایلند، " Boeing 737 Max " تیپ‌لی اوچاق‌لارین عملیات‌لارینی موقتی اولا‌راق دایاندیرمیش و هاوا ساحه‌لرینی اوچوش‌لارا باغلامیشدی.
